মেয়ের স্মৃতি রক্ষায় রাজা দিঘির নাম দিলেন কমলা রানীর দিঘি। লম্বা এই দিঘির এক প্রান্ত থেকে অন্য প্রান্তের মানুষগুলো ছোট ছোট দেখা যায়। জমিরউদ্দিন আরেকটি মজার ঘটনা জানালেন। আমরা এর আগে অবশ্য তাকে বাজারের কথা মনে করিয়ে দিয়েছিলাম। কিন্তু তিনি কথা বলতেই যেন বেশি মজা পাচ্ছিলেন। বেশ সাবলীল ভঙ্গিতে বললেন, দাদার আমলে নাকি তিনি শুনেছেন, মানুষের যার যা কিছু প্রয়োজন তার কিছু অংশ দিঘির পারে সন্ধ্যায় রেখে দিলে পরদিন সকালে সেই জিনিস অলৌকিকভাবে দিঘির পারে দেখা যেত। আমরা তার কাছে জানতে চাইলাম, এখন আর ওঠে না কেন? তিনি সেই ব্যাখ্যাও দিলেন। একদিন নাকি কোনো এক মহিলা দিঘির পারের সেই জিনিস চুরি করেছিলেন তারপর থেকে আর ওঠে না।